VDS sklep Psp 731/2005
Datum: 2005-11-10T01:00:00.000+01:00
ecli: ECLI:SI:VDSS:2005:VDS.PSP.731.2005
sodisce: Višje delovno in socialno sodišče
oddelek: Oddelek za socialne spore
podrocje: CIVILNO PROCESNO PRAVO
institut: rok - rok za vložitev tožbe - odločba ZPIZ

## Jedro

Zmotno je stališče, da se v 30-dnevni rok za vložitev tožbe po 2. odstavku 252. člena ZPIZ-1 ne vštevajo vmesne sobote in nedelje.

Skladno s 111. čl. ZPP se sobota, nedelja, praznik ali drug dela prost dan, ki ga določa zakon o praznikih, ne všteva v rok samo v primeru, da je tak dan zadnji dan roka.

## Izrek

Pritožba se zavrne in se potrdi sklep sodišča prve stopnje.

## Obrazložitev

Z navedenim sklepom je prvostopenjsko sodišče zavrglo tožnikovo tožbo, vloženo zoper dokončni odločbi toženca z dne 23.8.2002 in z dne 26.8.2002, ker je ugotovilo, da je vložena prepozno.

Zoper sklep je vložil pritožbo tožnik, smiselno zaradi nepopolno ugotovljenega dejanskega stanja ter posledično zmotne uporabe prava.

Pritožba ni utemeljena.

Po preizkusu zadeve pritožbeno sodišče ugotavlja, da je prvostopenjsko sodišče ob pravilno ugotovljenih dejstvih ter ob pravilni uporabi prava pravilno odločilo. Postopkovnih določb, na katere po uradni dolžnosti pazi pritožbeno sodišče, ni kršilo.

Sklep je obrazložilo z dejanskimi in s pravnimi razlogi.

Pritožbeno sodišče se z njimi strinja. V izogib ponavljanju jih ne navaja znova. Glede na pritožbena izvajanja pa poudarja naslednje.

Po določbah 2. odst. 252. čl. Zakona o pokojninskem in invalidskem zavarovanju (Ur.l. RS št. 106/99 s spremembami), veljavnega v času toženčevega postopka, končanega z drugostopenjskima odločbama z dne 23.8.2002 in z dne 26.8.2002, lahko zavarovanec uveljavlja sodno varstvo v roku 30 dni od vročitve odločbe, izdane na drugi stopnji. Iz toženčevega spisa, št. 647.970 izhaja - to pa navaja tudi pritožba -, da sta bili tožniku obe navedeni odločbi vročeni 29.8.2002 (povratnici) in da imata pravilen pravni pouk tudi o 30-dnevnem roku za vložitev tožbe. Enak rok je določal tudi v času vložitve tožbe veljavni Zakon o delovnih in socialnih sodiščih (Ur.l. RS št. 19/94) v 31. čl., v zvezi s 30. členom.

Računanje rokov določa Zakon o pravdnem postopku (Ur.l. RS št. 26/99 - 2/2004). Ta v 111. čl. (2. in 4. odst.) določa, da se v rok, če je določen po dnevih, ne všteje dan vročitve ali sporočitve oz. dan dogodka, od katerega je treba šteti rok, temveč se vzame za začetek roka prvi naslednji dan. Če je zadnji dan roka sobota, nedelja, praznik ali drug dela prost dan, ki ga določa zakon o praznikih, se izteče rok s pretekom prvega prihodnjega delavnika. V 112. čl. (1., 2. in 7. odst.) pa zakon določa, da se za vlogo, ki je vezana na rok, šteje, da je vložena pravočasno, če je izročena pristojnemu sodišču, preden se rok izteče. Če se pošlje vloga po pošti priporočeno ali brzojavno, se šteje dan oddaje na pošto za dan izročitve sodišču, na katero je naslovljena. Te določbe veljajo tudi za rok, v katerem se mora po posebnih predpisih vložiti tožba. 30-dnevni rok za vložitev tožbe zoper obe odločbi se je torej, kot je pravilno ugotovilo prvostopenjsko sodišče, iztekel s ponedeljkom dne 30..9.2002; tožba pa je bila (kuverta o priporočeno oddani pošiljki k list. št. 3 v spisu sodišča prve stopnje) oddana priporočeno na pošto

3.10.2002 po takratni tožnikovi pooblaščeni odvetnici, torej po izteku roka za vložitev tožbe. Zato je sodišče pravilno odločilo s tem, ko je tožbo kot prepozno vloženo zavrglo, kot to določa ZPP v 1. odst. 274. člena.

Pritožbeno naziranje, da se v 30-dnevni rok ne vštevajo vmesne sobote in nedelje, je glede na citirane določbe 111. čl. ZPP zmotno, saj se sobota, nedelja, praznik ali drug dela prost dan, ki ga določa zakon o praznikih, ne všteva v rok, samo če je tak dan zadnji dan roka in je prvostopenjsko sodišče to zakonsko določbo (4. odst. 111. čl.) v konkretni zadevi pri štetju roka tudi pravilno upoštevalo. Za pritožbeno presojo zadeve so glede na vse obrazloženo irelevantne tudi pritožbene navedbe, po katerih naj bi se tožnik s takratno pooblaščenko - odvetnico, dogovoril, da bo napisala tožbo v najkrajšem roku, da je tožnik sedaj preklical pooblastilo ter pritožbeno sklicevanje na nizko invalidsko pokojnino.

Zaradi vsega obrazloženega je pritožbeno sodišče pritožbo zavrnilo kot neutemeljeno in potrdilo sklep sodišča prve stopnje.